Forårsbebuderen er landet et par uger før sædvanlig tid.

- Jeg er da ikke i tvivl. Langt næb og røde ben. Det er bestemt en stork. Sådan lyder det fra Kevin Pedersen fra Volstrup ved Sæby, da han skal beskrive det syn, der mødte ham torsdag formiddag på marken, da han kom kørende på Volstrupvej. Det er ikke første gang, han spotter en stork, men det er første gang, at han ser storken på hjemegnen lige der, hvor der for år tilbage blev anlagt en kunstig sø. - Jeg tænker, at det er området, den er faldet for, der er lidt eng over det, siger Kevin Pedersen, der er selvstændig erhvervsdrivende med firmaet KP Algebehandling. Han standsede bilen og var hurtig og greb telefonen og lavede en kort video og nogle billeder af storken, der vandrede omkring på det grønne område. Den første set i Sønderjylland Det er ifølge hjemmesiden Storkene.dk meget tidligt at de første storke har indfundet sig i Danmark. Den første stork i år blev set allerede 13. februar, den landede i reden i Broderup i Sønderjylland, og for fem dage siden fandt en stork vej til en storkerede i Bækmarksbro i Vestjylland. Nu midt i marts er den første stork - ifølge TV2 Nords oplysninger - altså set ved Sæby i Vendsyssel, og når vi ser tilbage i arkiverne, så skal vi tilbage til 2007 for at finde observation af en stork i Nordjylland tidligere end nu. Dengang gæstede et storkepar området Udholm ved Brovst allerede 11. marts. Det var en tilfældighed Det var lidt af et tilfælde, at Kevin Pedersen fik øje på storken torsdag, da han kom kørende på Volstrupvej. For det var i første omgang synet af en bakkende bil op ad bakken på vejen, der fik han til at standse. Han var nysgerrig efter at se, hvad det var, den anden bilist havde fået øje på, siden han bakkede. - Jeg skulle da lige se, hvad det var, den bil bakkede efter, siger Kevin Pedersen og tilføjer, at han senere på dagen igen var forbi, da han skulle samme vej til genbrugspladsen. - Og den gik der endnu, det havde jeg godt nok ikke regnet med, siger Kevin Pedersen, der ærgrer sig over, at han ikke havde fået sit gode kamera med, så han kunne have fået nogle skarpere billeder af storken. Holder øje igen i morgen Storken ser ifølge ham ud til at være ganske uanfægtet af, at biler stopper op, og folk kigger og fotograferer. Og Kevin Pedersen håber da heller ikke det er sidste gang, at han får storken at se. - Jeg skal da lige en tur forbi igen i morgen og se om, den stadig er der, siger han.